Jaun₂ dsi₃léin₂ jme₁dsi₃léin₂ ꞌŋoꞌ₅₄ jmɨ₁ŋíꞌ₄, go₄ dsa₂ Gadarenos.
Jaun₂ dsɨ₂juɨ₅ jme₁ca₂o₃ꞌɨ́n₃ Jesús ꞌŋióꞌ₃ tsɨ₁mu₅, dsióg₃ jan₂ dsa₂ i₂o₂ꞌɨ́n₃ ja₁le₁ꞌon₅ ꞌlag₄, dsa₂ i₂ꞌen₅₄ jme₂dsí₂ ꞌlɨnꞌ₅₄ dsɨ́₅.
Jme₁guá₄ dsa₂ ꞌéi₂ jë₄ tau₂ ꞌŋio₅; jaun₂ tsá₃ ma₃ꞌein₂ jme₁quɨꞌ₅₄ jmɨg₄ tióꞌ₅ ꞌneiꞌ₂ quianꞌ₅₄ ŋí₁ cadena,
ia₁ ꞌlióng₂ ráun₂ jme₁ma₂ꞌneiꞌ₂ dsa₂ le₂jŋiá₅, jme₁ma₂tóꞌ₂ dsa₂ cadena mɨ₂tag₅₄, mɨ₂gu₂ në́₃. La₁ jë₂ bá₄ jŋiaꞌ₅₄ ma₂gág₃; ma₂juɨin₃ nɨ₁ŋí₁ jme₁chi₁quɨ́ꞌ₅ mɨ₂tag₅₄ në́₃. Jaun₂ ꞌi₁jan₂ tsá₃ ma₃ꞌein₂ jme₁tio₃.
Jaun₂ në́₃, jme₁i₂ŋɨ₅₄ liaꞌ₂ ꞌuë₂-jmɨ₂ dsɨ₂guioꞌ₂ ja₁le₁ꞌon₅ ꞌlag₄ liaꞌ₂ juɨ₅ máꞌ₂ në́₃, qui₂jmáiꞌ₂ uɨg₅ ꞌŋiog₅ qui₂uɨng₂ quióꞌ₅ quianꞌ₅₄ nɨ₁cang₁.
La₁ jme₁ca₂jɨ́in₂ Jesús já₅ uɨ́ng₂, ŋó₃ jaun₂ në́₃ co₂chiꞌ₅₄ le₃ne₄ ja₁ŋó₄ Jesús, jaun₂ ca₂chi₃jné₃.
Jaun₂ ca₂ꞌí₃ co₂mɨꞌ₅₄ ca₂juáꞌ₂: ―¿ꞌE₂ lë₃ tiánꞌ₅ ꞌne₂ jë₄ quió₃ jniá₂, ꞌne₂ Jesús Ja₁ŋiꞌ₅₄ Diú₄ juɨnꞌ₂? Ca₂Diú₄, jnag₅₄, mɨ₅ jniá₂ neꞌ₅₄ tsá₃ lë₁ꞌë́₅ uɨg₅.
Ca₂juáꞌ₂ le₂në₅, ia₁ jme₁ma₂në₂chíꞌ₃ Jesús jme₂dsí₂ ꞌlɨnꞌ₅₄, ca₂juáꞌ₂: “¡Jú₅ quióꞌ₅ dsa₂ në₅, ꞌne₂ jme₂dsí₂ ꞌlɨnꞌ₅₄!”
Jaun₂ ca₂ŋag₃ Jesús: ―¿ꞌA₂ liaꞌ₂ chengꞌ₂? Jaun₂ ca₂ŋag₃: ―Juɨn₅ bá₄ cheng₂, ia₁ a₂juag₅ jniaꞌ₅₄ lë́₂.
Jaun₂ ca₂mɨ₃ tion₅₄-jan₃ ne₄ Jesús a₂tsá₃ chein₂ jme₂dsí₂ ꞌlɨnꞌ₅₄ ja₁siáꞌ₂.
Ia₁ jme₁tionꞌ₅₄ juɨn₅ i₁ŋí₅, guë́ꞌ₅ quián₅ ꞌuɨg₅₄ máꞌ₂,
jaun₂ qui₂ca₂mɨ₃ i₂ꞌlɨnꞌ₅₄ ne₄ Jesús, ca₂juáꞌ₂: ―Chei₅ jniaꞌ₅₄ ja₁tionꞌ₅₄ i₁ŋí₅, jaun₂ dsɨ₁tióꞌ₄ jniaꞌ₅₄ quióꞌ₅ ꞌéi₂.
Jaun₂ ca₂cuë₃ bá₄ Jesús jmɨg₄. Jaun₂ ca₂ꞌuɨin₂ ca₂i₃léin₂ i₃toinꞌ₅₄ quióꞌ₅ i₁ŋí₅. Jme₁lë́₂ conꞌ₂ tɨn₃ mei₅ i₁ŋí₅ jme₁tionꞌ₅₄. Ca₂le₃jɨ́n₃ ꞌéi₂ ca₂i₁nioi₁₂ co₂chiꞌ₅₄ cuɨng₂₃ ca₂sein₃ siá₅ i₃toinꞌ₅₄ jmɨ₁ŋíꞌ₄, ca₂dsain₃.
Jaun₂ ca₂i₃len₃ dsa₂ i₂jme₁jmo₅ ꞌí₁ cuɨng₂₃ ca₂i₁chiꞌ₄ dsa₂ jë₄ juɨg₂, quianꞌ₅₄ i₂tionꞌ₅₄ ja₁nau₂ në́₃. Jaun₂ i₃lén₂ dsa₂ i₁jag₅₄ ꞌe₂ ca₂lë₃ ja₁jaun₂.
Jme₁ca₂o₃léin₂ ja₁ꞌen₅₄ Jesús, ca₂jɨ́in₂ dsa₂ i₂jme₁tionꞌ₅₄ juɨn₅ jme₂dsí₂ je₂naꞌ₅₄ quióꞌ₅. Jaun₂ ma₂guá₅ ma₂quiꞌ₂ tsɨnꞌ₅₄, ma₂ꞌen₅₄ bá₄ dsɨ́₅. Tioinꞌ₅₄ ca₂jág₂ dsɨ₂góꞌ₃ dsɨ́₅.
Jaun₂ dsa₂ i₂ca₂jág₃ ca₂dsia₃ ꞌe₂ ca₂lë₃ quianꞌ₅₄ dsa₂ i₂jme₁tionꞌ₅₄ je₂naꞌ₅₄ quióꞌ₅, ꞌe₂ ca₂lë₃ quianꞌ₅₄ i₁ŋí₅ në́₃.
Jaun₂ ca₂jme₃lióg₃ qui₂ca₂mɨ₃ tion₅₄ ne₄ Jesús a₂o₃ꞌɨin₅ ꞌuë₃ go₅₄.
Jme₁ma₂ŋó₅ Jesús ꞌí₂ tsɨ₁mu₅, jaun₂ jme₁mɨ₅ dsa₂ i₂jme₁tionꞌ₅₄ je₂naꞌ₅₄ quióꞌ₅, jme₁mɨ₂₃ jág₁ ne₄ Jesús a₂dsó₃ quiongꞌ₅₄.
La₁ tsá₃ ca₂cuë₃ ꞌéi₂ jmɨg₄. Jaun₂ ca₂tsɨ́ꞌ₃ dsa₂ ꞌéi₂: ―Guanꞌ₂ ja₁quiángꞌ₂, ja₁tiánꞌ₄ rɨ́ngꞌ₂, o₂dsia₄ ca₂le₃jë́₃ ꞌe₂ në₂jmo₃ Te₁guiꞌ₅₄ o₄quiángꞌ₂, ꞌa₂ liaꞌ₂ në₂dsia₃ ŋéi₂ dsɨ́₅.
Jaun₂ ŋáꞌ₃ bá₄ dsa₂ ꞌéi₂ dsi₂néi₂ quióꞌ₅, jaun₂ ca₂jme₃lióg₃ ca₂i₁dsia₂ jë₄ juɨg₂ tén₅ Decápolis* ca₂le₃jë́₃ ꞌe₂ ca₂jmo₃ Jesús o₄quióꞌ₄. Ca₂le₃jɨ́n₃ dsa₂ i₂ca₂nág₂ ca₂i₃góꞌ₃ dsɨ́₅.